B4-0319, 0328, 0342, 0362, 0366 και 0375/98

Ψήφισμα σχετικά με την κατάσταση στη Σλοβακική Δημοκρατία

Το Ευρωπαΐκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την κατάσταση στη Σλοβακική Δημοκρατία, και ιδιαίτερα το ψήφισμά του της 23ης Οκτωβρίου 1997 ((Βλ. ΣΠ της ημερομηνίας αυτής, Μέρος ΙΙ, σημείο 9 ε).)), καθώς και το ψήφισμά του της 4ης Δεκεμβρίου 1997, σχετικά με την έκθεση της Επιτροπής με τίτλο «Ατζέντα 2000 - για μια ισχυρότερη και διευρυμένη Ευρώπη» ((Βλ. ΣΠ της ημερομηνίας αυτής, Μέρος ΙΙ, σημείο 3 α))),

- έχοντας υπόψη την Ευρωπαΐκή Συμφωνία Σύνδεσης μεταξύ της Ευρωπαΐκής Ένωσης και της Σλοβακικής Δημοκρατίας, η οποία περιλαμβάνει, ως βασικά στοιχεία, σαφείς διατάξεις για το σεβασμό των ανθρωπίνων δικαιωμάτων και των δικαιωμάτων των μειονοτήτων, της δημοκρατίας και του κράτους δικαίου,

A. σημειώνοντας ότι η Επιτροπή, στη γνωμοδότησή της όσον αφορά την αίτηση προσχώρησης της Σλοβακικής Δημοκρατίας στην ΕΕ, συμπέρανε ότι η Σλοβακική Δημοκρατία δεν πληροί επί του παρόντος τα απαραίτητα πολιτικά κριτήρια για την ένταξη, δεδομένης της αστάθειας των θεσμών της, οι οποίοι δεν βασίζονται επαρκώς στην πολιτική ζωή, και των ελλιπών δημοκρατικών δομών,

Β. σημειώνοντας ότι το Εθνικό Συμβούλιο της Σλοβακικής Δημοκρατίας δεν έχει καταφέρει έως σήμερα να εκλέξει νέο Πρόεδρο της Δημοκρατίας και ότι, μετά τη λήξη της θητείας του Προέδρου Kovac στις 2 Μαρτίου 1998, πολλές προεδρικές εξουσίες μεταβιβάσθηκαν, σύμφωνα με το Σύνταγμα της χώρας, στην κυβέρνηση της Σλοβακικής Δημοκρατίας,

Γ. εκφράζοντας την βαθιά του ανησυχία για ορισμένα μέτρα που ελήφθησαν από την κυβέρνηση της Σλοβακικής Δημοκρατίας κατά τις τελευταίες ημέρες, όπως η αναστολή του δημοψηφίσματος σχετικά με την άμεση εκλογή του Προέδρου και την προσχώρηση στο ΝΑΤΟ, η ανάκληση και η απόλυση άνω του ημίσεος των πρεσβευτών της χώρας και η εμπλοκή των νομικών διαδικασιών εις βάρος όσων κατηγορούνται ότι συμμετείχαν στην απαγωγή του γιού του πρώην Προέδρου Kovac, καθώς και εις βάρος όσων κατηγορούνται ότι διέπραξαν εγκλήματα κατά το δημοψήφισμα του 1996,

Δ. τονίζοντας ότι οι αποφάσεις αυτές προξενούν σοβαρές αμφιβολίες για τη βούληση της κυβέρνησης της χώρας να λάβει τα απαραίτητα μέτρα σε ό,τι αφορά τον περαιτέρω εκδημοκρατισμό της πολιτικής ζωής στη Σλοβακική Δημοκρατία και την ικανοποίηση των απαραίτητων πολιτικών κριτηρίων για την προσχώρηση στην Ευρωπαΐκή Ένωση,

1. εκφράζει τη βαθιά του ανησυχία για τη συγκέντρωση της εξουσίας στα χέρια ενός Πρωθυπουργού ο οποίος εξακολουθεί να επιδεικνύει ιδιαίτερα αυταρχική συμπεριφορά 7

2. καλεί όλα τα κόμματα στο Εθνικό Συμβούλιο της Σλοβακικής Δημοκρατίας να καταβάλουν κάθε δυνατή προσπάθεια για να διεξαχθούν το συντομότερο δυνατό εκλογές για την ανάδειξη νέου Προέδρου της Δημοκρατίας και να αποκατασταθεί η πλήρης και ορθή λειτουργία του σλοβακικού Συντάγματος 7

3. ζητεί από τον πρωθυπουργό και σημερινό μεταβατικό Πρόεδρο να επιτρέψει το ταχύτερο δυνατόν τη διενέργεια δημοψηφίσματος σχετικά με τη δυνατότητα άμεσων προεδρικών εκλογών, ώστε να καταστεί ενδεχομένως δυνατή η εκλογή προέδρου το συντομότερο δυνατόν, για να τεθεί τέλος στο πολιτικό και συνταγματικό αδιέξοδο 7

4. καλεί τον Πρωθυπουργό και την Κυβέρνηση της Σλοβακικής Δημοκρατίας να αποφύγουν, ιδιαίτερα κατά την περίοδο που αναλαμβάνουν προεδρικές εξουσίες οι οποίες τους μεταβιβάζονται σύμφωνα με το Σύνταγμα, τη λήψη μέτρων που μπορούν να προξενήσουν σοβαρές αμφιβολίες σε ό,τι αφορά την βούληση της Σλοβακικής Κυβέρνησης να λάβει τα απαραίτητα μέτρα για τον περαιτέρω εκδημοκρατισμό της πολιτικής ζωής στη Σλοβακική Δημοκρατία 7

5. καλεί την Κυβέρνηση και το Κοινοβούλιο της Σλοβακικής Δημοκρατίας να προβούν σε όλα τα απαραίτητα βήματα για τον πλήρη σεβασμό των ανθρωπίνων δικαιωμάτων και των δικαιωμάτων των μειονοτήτων, της δημοκρατίας και του κράτους δικαίου, ώστε να ανταποκριθούν στις απαραίτητες προϋποθέσεις για τη συνέχιση της διαδικασίας ενσωμάτωσης της Σλοβακικής Δημοκρατίας στις δομές της Ευρωπαΐκής Ένωσης, ιδιαίτερα μέσω της εφαρμογής των συστάσεων που έχουν εγκριθεί ομόφωνα και επανειλημμένως κατά τις συνεδριάσεις της Μικτής Κοινοβουλευτικής Επιτροπής ΕΕ/Σλοβακικής Δημοκρατίας 7

6. καλεί τις αρχές της Σλοβακικής Δημοκρατίας να εγγυηθούν ότι οι εκλογές που έχουν προγραμματισθεί για το 1998 θα είναι δίκαιες και ελεύθερες και ότι οι κανόνες που τις διέπουν θα βασίζονται σε ευρύτατη συναίνεση, και εμμένει στο ότι όλα τα πολιτικά κόμματα θα πρέπει να διαθέτουν ίση πρόσβαση στα μέσα μαζικής ενημέρωσης κατά τη διάρκεια της προεκλογικής εκστρατείας 7

7. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, καθώς και την Κυβέρνηση και το Κοινοβούλιο της Σλοβακικής Δημοκρατίας.